GiliGold/VAD_KnessetCorpus huggingface dataset:
<אבי ליכט: אם זה תום לב, אי-אפשר להעמיד מישהו לדין על זה שהוא פעל.
יצחק כהן: אני לא יודע, זה סעיף קטן, ארבע שורות, שנה מאסר.
ניסן סלומינסקי: לא, או קנס כספי.
ניסן סלומינסקי: עזוב, זה עוד קנס כספי.
יצחק כהן: אתה אומר קנס כספי, כתוב פה שנה.
ניסן סלומינסקי: כתוב: שנה מאסר או קנס כספי.
יצחק כהן: אבל שנה מאסר גם.
יצחק כהן: או קנס כספי או שנה מאסר.
ניסן סלומינסקי: אבל אני אומר: מאחר והדבר הזה נמצא, הוא נמצא בחוק ההגבלים.
ראובן ריבלין: לא, זה עבירה מתמשכת.
ניסן סלומינסקי: מאחר וזה נמצא בחוק ההגבלים, בוא לא נעשה את זה דרך מה שאנחנו עושים עכשיו, לעשות את השינויים.
ראובן ריבלין: כל יום זה עבירה מתמשכת.
בועז טופורובסקי: כל יום זה שנה.
<אבי ליכט: לא, כל יום זה כסף.
ניסן סלומינסקי: בואו, תמשיכו הלאה.
<קריאה: כך כתוב.
אראל מרגלית: זה דיני הממלכה.
ניסן סלומינסקי: אראל, יכול להיות שצריכים לשנות, אבל זה לא עכשיו הזמן.
אראל מרגלית: זה לא הזמן, אבל - - -
ניסן סלומינסקי: זה בחוק ההגבלים.
יצחק כהן: מתי נשנה?
ניסן סלומינסקי: לא, כי זה בחוק ההגבלים, זה העתק מחוק ההגבלים.
יצחק כהן: לא, אז מה הוא עושה פה?
יצחק כהן: שיישאר בחוק ההגבלים.
אראל מרגלית: יש שפה אגרסיבית - - -
ניסן סלומינסקי: לא, אבל אתה רוצה.
ניסן סלומינסקי: זה אותו דבר, ריכוזיות, אתה רוצה להוציא.
יצחק כהן: אתמול הרחקתם משקיעים, היום אתם מרחיקים אנשים תמימים.
בועז טופורובסקי: הנציב העליון, היה לו סמכות.
אראל מרגלית: זה מימי הממלכה.
<אבי ליכט: תראו, אם אתם רוצים שהחוק יעבוד ואתם רוצים שיספקו מידע, אז אנחנו בסך הכול העתקנו את הסמכויות מחוק ההגבלים.
בועז טופורובסקי: כן, אבל, אבי, זה לא מדויק.
<אבי ליכט: לא רגע, אם עכשיו תשנו את זה, זה גם ישפיע על חוק ההגבלים, שזה בכלל לא בוועדה הזאת, לא עשינו דיון על זה.
<אבי ליכט: אנחנו לא ממציאים פה דברים חדשים.
ניסן סלומינסקי: חבר'ה, בואו לא לעכשיו, אפשר כן לעשות דיון - - -
מרב מיכאלי: וגם בכל הכבוד, הרי לא מדובר פה בעסקים קטנים.
מרב מיכאלי: מדובר פה באמת בעסקים מאוד גדולים שמחזיקים צבאות של עורכי-דין ועורכות-דין.
בועז טופורובסקי: כן, אבל יש להם אינטרס לשתף אתו פעולה.
אראל מרגלית: את יודעת, זה לא מדויק.
אראל מרגלית: אני הלכתי אתכם כי אתם אוטוריטה הרבה יותר חזקה ממני בתחום התקשורת.
אראל מרגלית: אבל אתם הכנסתם פה הרבה מאוד גורמים שהם לא כל כך גדולים, גם אם יש להם השפעה ויש להם תוכניות אירוח, הרבה מאוד מהגורמים האלה הם ארגונים קטנים ובינוניים.
ניסן סלומינסקי: לא, היא מתכוונת שהם חזקים.
אראל מרגלית: מה זה חזקים?
אראל מרגלית: הם לא כל כך חזקים.
מרב מיכאלי: מה קשור בכלל?
מרב מיכאלי: אין קשר אחד לשני.
מרב מיכאלי: זה לא קשור לדבר הזה.
אראל מרגלית: זה קשור לדבר הזה.
מרב מיכאלי: זה קשור רק בהקשר של ריכוזיות.
אראל מרגלית: בסדר, אבל זה קשור לדבר הזה.
אראל מרגלית: דה-פקטו זה הרבה מאוד ארגונים שנכנסו פה לתוך החוק הזה, שהם ארגונים שעושים מאמץ גדול מאוד להתקיים, גם אם יש להם תוכניות משפיעות.
יצחק כהן: אבי, אם המאסדר טועה?
ניסן סלומינסקי: רגע, ר' יצחק ואראל.
יצחק כהן: ניסן, אנחנו מגזימים.
ראובן ריבלין: אם המאסדר טועה, אז הוא לא יורשע.
יצחק כהן: שנה מאסר.
ראובן ריבלין: ואם המאסדר טעה, וצריך לבדוק למה, אז הרבה יותר משנה הוא צריך לקבל.
ניסן סלומינסקי: עזוב, רובי.
ניסן סלומינסקי: הנושא של עונש נניח על פי חוק ההגבלים או פה, אם אני רוצה לדון בזה לגופו, לא עכשיו, זה בוועדה הזו או בוועדה אחרת או בחוקה?
<אורי שוורץ: ועדת הכלכלה.